存齋牟端明挽詩
作者：高斯得
朝代：宋

paragraphs: 碩德千人表，高風一世欽。
師承文靖正，識拔秀巖深。
奧學方前古，雄文獨擅今。
史筵新發軔，儒館力抽簪。
蕭艾俄當路，蘅蘭夐出林。
螭頭恩舄奕，豹尾步嶔崟。
斮脛思全玉，圍腰肯待金。
綬甘辭若若，戟喜對森森。
孽火遭千劫，讒波沸百壬。
然臍機穽巧，拔眼計謀陰。
誣詆淵衷監，成蠲寵命臨。
一麾猶偃蹇，三節又侵尋。
聽履星辰近，司綸雨露湛。
世方期汲直，人已感遲任。
披腹平生節，攀髯晚歲心。
幅巾朝第就，遺服暮庭廞。
書殿榮封塚，玄臺閟在岑。
鶴山初共被，苕水晚同襟。
感舊鬚成雪，懷人涕作霖。
元成負文采，端可嗣徽音。